22/12/2020 | Administración LocalMunicipal
A Coruña
Medio Ambiente
Convocatoria de autorizacións para o uso das hortas urbanas no parque de Oza e no parque de Carlos Casares

“CONVOCATORIA DE AUTORIZACIÓNS PARA O USO DAS HORTAS URBANAS NO PARQUE DE OZA E NO PARQUE DE IVAN ALFONSO BEREICUA AMARILLA 1.–Obxecto. Esta convocatoria dá inicio ao procedemento de outorgamento das correspondentes autorizacións para o uso das hortas urbanas no parque de Oza e no parque de IVAN ALFONSO BEREICUA AMARILLA, na súa configuración de uso ou aproveitamento especial do dominio público local. Preténdese poñer a disposición, das asociacións sen ánimo de lucro interesadas, a posibilidade de xestionar as hortas urbanas no Parque de Oza e no parque de IVAN ALFONSO BEREICUA AMARILLA para fomentar a agricultura ecolóxica tradicional, as relacións interxeneracionais e a cohesión social no barrio. Tódalas hortas de cada un dos parques serán adxudicadas a unha única asociación, podendo unha mesma asociación ser adxudicataria das hortas dos dous parques. O uso das hortas urbanas, non terá unha finalidade económica, senón social, educativa, ambiental, participativa e integradora. O proxecto a desenvolver na horta deberá promover a implicación de diferentes colectivos e entidades educativas, sociais e culturais situadas na súa contorna. A tal efecto a entidade adxudicataria deberá organizar periodicamente actividades destinadas a estes colectivos (unha actividade trimestral como mínimo). Os principais obxectivos buscados coa implantación das hortas urbanas son os seguintes: – Protexer o patrimonio verde e agrícola e fomentar a biodiversidade. – Promover un uso responsable dos recursos (territorio, auga, enerxía). Facilitar a produción de compost e o uso de sistemas e prácticas de irrigación que eviten o malgasto de auga. – Promover sistemas de agricultura respectuosos co medio ambiente: agricultura ecolóxica, permacultivos, etc. – Fomentar a produción sostible e respectuosa co medio ambiente de vexetais destinados ao autoconsumo. – Crear espazos de cidadanía activa que permitan xerar novas oportunidades de intercambio social, promovendo as relacións interpersoais e incrementando os niveis de implicación cidadá no coñecemento e na mellora do entorno urbano. – Estimular e incrementar o sentimento de pertenza ao territorio, respondendo simultaneamente ás demandas paisaxísticas, medioambientais e sociais. Recuperar os espazos públicos para fines sociais, culturais ou medioambientais ao mesmo tempo que se mellora o seu aspecto estético, poñendo en valor as tradicións rurais do territorio. – Promover estilos de vida activos, incluída a actividade física desenvolvida no propio cultivo da horta e as súas propiedades terapéuticas, implicando aos sectores sociais máis desfavorecidos no establecemento dunha cultura de alimentación e vida saudables. – Promover os valores de integración e inclusión social, solidariedade e relacións interxeracionais e interculturais.2.–Persoas beneficiarias. Poderán concorrer ao presente procedemento as asociacións sen ánimo de lucro, legalmente constituídas, que teñan a súa sede social no termo municipal da Coruña e que acrediten o seu carácter social, pedagóxico, terapéutico ou ambiental. As asociacións deberán carecer de débedas de natureza tributaria no período executivo co Concello da Coruña e co resto de Administracións Públicas. Estes requisitos deberán cumprirse na data na que finalice o prazo de presentación das solicitudes, e durante todo o período de vixencia deste procedemento e da correspondente autorización. O órgano municipal competente poderá revogar e deixar sen vixencia a autorización, se se incumpren de forma sobrevida os requisitos sinalados neste artigo, ou se se dá algunha outra das circunstancias que as normas desta convocatoria prevexan como causa de revogación.3.–Duración. A duración da autorización será de 2 anos, que poderá ser prorrogada por dous anos mais, sen que o total poida exceder dos 4 anos. A prórroga deberá ser outorgada trala petición da persoa adxudicataria antes da finalización do prazo de vixencia daquela. Este prazo empezará a computar a partir do día seguinte ao da publicación da resolución de adxudicación das autorizacións obxecto do presente procedemento.4.–Localización, caracteres e número de parcelas. A horta, localizada no Parque de Oza, conta cunha superficie total de 116,25 m 2 dividida en trece parcelas. A superficie de cada unha das parcelas é a seguinte: A horta, localizada no parque de IVAN ALFONSO BEREICUA AMARILLA, conta cunha superficie total de 52,80 m 2 dividida en 12 parcelas de 4,4 m 2 cada unha. No caso das hortas situadas no parque de Oza, as asociacións poderán suxerir, dentro do proxecto que presenten, propostas para a redistribución das parcelas, sendo posible a agrupación de varias delas; tamén poderán propoñer alternativas para a instalación das mesas de cultivo accesibles. En calquera caso as modificacións presentadas deberán ser revisadas e, no seu caso, autorizadas polo concello.5.–Natureza xurídica. Os parques teñen a natureza de ben de dominio público, de acordo coas previsións do artigo 3 do Real decreto 1372/1986, do 13 de xuño, polo que se aproba o regulamento de bens das Entidades Locais. A tramitación do procedemento para o uso e aproveitamento das hortas urbanas réxese polas previsións da Lei 33/2003, do 3 de novembro, do patrimonio das Administracións Públicas, do Real decreto 1373/2009, do 28 de agosto, polo que se aproba o regulamento xeral da Lei do patrimonio das Administracións Públicas e do Real decreto 1372/1986, do 13 de xuño, polo que se aproba o regulamento de bens das Entidades Locais.6.–Réxime económico. As autorizacións de uso terán carácter gratuíto e non estarán suxeitas a taxa, de acordo coas previsións do artigo 92.5 da Lei 33/2013 de patrimonio das Administracións Públicas. Os gastos de conservación e mantemento de cada unha das parcelas correrán a cargo da asociación adxudicataria, que se compromete a utilizar o ben segundo a súa natureza e a que, unha vez finalizada a autorización, o estado do ben se corresponda co que tiña no momento inicial.7.–Requisitos da solicitude. As asociación interesadas deberán presentar unha declaración responsable/solicitude conforme ao modelo que se recolle no anexo I, de acordo co artigo 66 da Lei 39/2015, do 1 de outubro, do procedemento administrativo común das Administracións Públicas. Achegarán, xunto coa declaración responsable/solicitude do anexo I, a seguinte documentación: a) Copia dos estatutos da entidade. b) Memoria explicativa do proxecto social, pedagóxico, terapéutico ou ambiental para desenvolver na horta urbana. Non terá unha extensión superior a 15 páxinas na súa parte escrita (letra Arial, interlineado sinxelo). Deberá incluír a seguinte información: – Obxectivos, actividades e persoas destinatarias. – Recursos dispoñibles para a realización dos obxectivos previstos. – Metodoloxía e a planificación e actividades previstas para o desenvolvemento do aproveitamento da horta e a dinamización do barrio (deberá organizar periodicamente actividades destinadas a colectivos e entidades educativas, sociais e culturais situadas na súa contorna, con periodicidade trimestral, como mínimo). – Proposta de regras de funcionamento interno. – Sistema de comunicación e difusión das actividades á veciñanza. – Organización do espazo e sistema de cultivo, podendo incluir croquis, debuxos ou planos da proposta. – Xestión dos residuos e compostaxe, sistema de rego e estimación do consumo de auga previsto. c) DNI do representante legal da asociación. d) Acreditación da condición de representante legal da asociación. Presentarase unha solicitude e unha memoria explicativa por parque. Tódalas hortas de cada un dos parques serán adxudicadas a unha única asociación, podendo unha mesma asociación ser adxudicataria das hortas dos dous parques. Terase en conta, para determinar a sede social da entidade, o domicilio que figure nos seus estatutos. De modificarse o domicilio social, deberá acreditarse a súa modificación no rexistro correspondente. En todo caso, entenderase cumprido este requisito cando a entidade solicitante estea inscrita no Rexistro Municipal de Asociacións Coruñesas. No caso de existir delegación da entidade, esta deberá acreditarse mediante o contrato ou o documento de valor xurídico similar a nome da entidade na que conste que a súa utilización será para actividades da propia entidade. No caso de que os documentos esixidos xa estivesen en poder de calquera órgano do Concello da Coruña, a persoa solicitante poderase acoller ao establecido no artigo 53.1, letra d, da Lei 39/2015, do 1 de outubro, de procedemento administrativo común, sempre que se faga constar a data e o órgano ou dependencia en que foron presentados ou, de ser o caso, emitidos, e cando non transcorresen máis de cinco anos desde a finalización do procedemento ao que correspondan. Nos supostos de imposibilidade material de obter o documento, o órgano competente poderalle requirir á persoa solicitante a súa presentación, ou, na súa falta, a acreditación por outros medios dos requisitos a que se refire o documento.8.–Prazo de presentación de solicitudes. As asociacións interesadas, que cumpran as esixencias previstas na convocatoria, poderán presentar a solicitude e a documentación complementaria no rexistro xeral do Concello da Coruña ou a través de calquera das outras formas previstas no artigo 16.4 da Lei 39/2015, do 1 de outubro, do procedemento administrativo común das Administracións Públicas. As solicitudes poderanse presentar a través da sede electrónica do Concello da Coruña https://sede.coruna. gob. es A solicitude irá dirixida ao Servizo de Medio Ambiente do Concello da Coruña, que instruirá o procedemento. O prazo de presentación das solicitudes será de 30 días que se contarán a partir do día seguinte ao da publicación da presente convocatoria no Boletín Oficial da Provincia (BOP). A convocatoria publicarase, igualmente, na páxina web municipal (www.coruna.es/medioambiente), e a través dos medios que se consideren adecuados para facilitar a súa divulgación.9.–Instrución e resolución do procedemento de adxudicación. Unha vez que remate o prazo de presentación de solicitudes, publicarase a relación provisional de entidades admitidas e excluídas na páxina web municipal, para os efectos de que as/os interesadas/os poidan presentar as alegacións que consideren oportunas ou emendar a documentación requirida no prazo de 10 días. Non axustarse aos termos da convocatoria, o incumprimento dos requisitos nela establecidos e a ocultación de datos, a súa alteración ou calquera manipulación da información solicitada serán causas de exclusión da solicitude presentada. Cando transcorra o prazo de 10 días sen que se emenden as causas de exclusión, considerarase que o interesado desiste da súa petición nos termos establecidos no artigo 68 da Lei 39/2015, do 1 de outubro, do procedemento administrativo común das Administracións Públicas. No caso de que as solicitudes sexan correctamente presentadas, xa inicialmente, publicarase directamente a relación definitiva de entidades admitidas. A relación definitiva de persoas admitidas e excluídas publicarase no prazo máximo de 10 días no sitio web www.coruna.es/medioambiente. A continuación realizarase a valoración das propostas presentadas, de acordo cos seguintes criterios: – Obxectivos, actividades e persoas destinatarias. Metodoloxía e a planificación e actividades previstas para o desenvolvemento do aproveitamento da horta e a dinamización do barrio (deberá organizar periodicamente actividades destinadas a colectivos e entidades educativas, sociais e culturais situadas na súa contorna, con periodicidade trimestral, como mínimo) (12 puntos). – Proposta de regras de funcionamento interno (2 puntos). – Sistema de comunicación e difusión das actividades á veciñanza (2 puntos). – Organización do espazo e sistema de cultivo, podendo incluír croquis, debuxos ou planos da proposta (2 puntos). – Xestión dos residuos e compostaxe, sistema de rego e estimación do consumo de auga previsto (2 puntos). A valoración das solicitudes será realizada por unha comisión integrada por dous ou mais técnicos do Servizo de Medio Ambiente. En todo caso, para a adxudicación ou, no seu caso, a inclusión na lista de entidades de reserva será preciso que o proxecto presentado acade una puntuación mínima de 9 puntos. No caso de que ningunha asociación acadase esta puntuación mínima, o proceso considerarase deserto. A valoración realizada estenderase nun acta que será obxecto de publicación na páxina web municipal. En base a dita valoración, ditarase a resolución do procedemento establecendo as entidades adxudicatarias das hortas do parque de Oza e do parque de IVAN ALFONSO BEREICUA AMARILLA e a listaxe das entidades de reserva e será publicada na páxina web municipal (www.coruna.es/medioambiente), de acordo coas previsións do artigo 45 da Lei 39/2015, do 1 de outubro, do procedemento administrativo común das Administracións Públicas. O Servizo de Medio Ambiente indicará, na resolución de outorgamento da autorización, o lugar e a data na que se lle entregará á titular da autorización dos elementos e informacións necesarias para o inicio da actividade.10.–Datos persoais. De conformidade co establecido na Lei orgánica 3/2018 de protección de datos persoais e garantía dos dereitos dixitais, ponse en coñecemento que os datos persoais que se faciliten co anexo I, e demais documentación que se achegue, pasarán a formar parte do ficheiro denominado AUPAC, do que é o responsable do seu tratamento o Concello da Coruña, e que ten como finalidade a súa utilización para tramitar o presente procedemento de concorrencia competitiva. Os dereitos de acceso, rectificación, cancelación e oposición aos datos persoais deste ficheiro poderanse exercer ante o rexistro xeral do Concello nos termos establecidos na Lei. A participación neste procedemento supón consentir o tratamento e a cesión/comunicación dos datos de carácter persoal que resulten precisos para o desenvolvemento, cumprimento e control da convocatoria. Así mesmo, supón autorizar o Concello da Coruña para solicitarlles a outras Administracións Públicas a información que resulte precisa.11.–Actuacións do Concello. O Concello da Coruña realizará os traballos necesarios para que as hortas sexan accesibles, dotaraos de auga e valaraos, reporá estes elementos en caso de rotura ou degradación, ou daralle outra configuración as hortas de traballo que as melloren, de acordo coas posibilidades orzamentarias de cada momento. As asociacións poderán levar a cabo reparacións ou melloras menores, sempre que sexan previamente autorizadas polo Servizo de Medio Ambiente do Concello da Coruña.12.–Normas de uso que deberán cumprir os/as adxudicatarios/as.12.1. O/a adxudicatario/a da autorización indicada deberá cumprir as seguintes obrigas: a) A horta deberá ser cultivada empregando técnicas da agricultura ecolóxica. b) As/os usuarias/os deberán manter en todo momento a parcela ou mesa de cultivo adxudicada en perfecto estado de limpeza e conservación. Deberanse respectar todos os elementos que forman parte da horta. c) As/os usuarias/os adquirirán e manterán todos os elementos necesarios para o cultivo da horta (ferramentas, sementes, abonos, plantas etc.) d) Ao finalizar a vixencia da autorización, o/a adxudicatario/a deberalle devolver a parcela ou a mesa de cultivo ao concello en idénticas condicións ás da súa entrega inicial ou, no seu caso, de acordo coas modificacións autorizadas polo concello. e) Se no momento de extinguirse a autorización existisen colleitas pendentes de recolección, en caso de existiren novas persoas adxudicatarias da parcela ou da mesa de cultivo, estas entenderanse entregadas ás novas persoas adxudicatarias. En caso de non existiren novos/as adxudicatarios/as, permitiráselles aos/ás adxudicatarios/as que recollan a dita colleita. f) As/os usuarias/os deberán evitar producir molestias ou danos a terceiras persoas, polo que deberán manter en orde a parcela ou mesa de cultivo e os seus arredores. Así mesmo, os apeiros de labranza que non estean sendo usados deberán estar adecuadamente gardados e baixo chave no espazo que se habilite para iso, para evitar riscos para as persoas usuarias do parque. g) Deberán cumprir coas normas mínimas de convivencia e respecto ao persoal municipal e demais usuarias/os. h) Atenderán os requirimentos que, en cumprimento desta convocatoria, lles faga chegar o persoal do Concello ou a Patrulla Verde Municipal. Facilitarán o labor de control e inspección dos inspectores ambientais e da Patrulla Verde municipal, e poñerán á súa disposición toda a documentación e información que lles sexa requirida, e non obstaculizarán o acceso ás instalacións ou elementos da horta. j) Se a parcela ou mesa de cultivo adxudicada permanecese desatendida ou en evidente estado de abandono ou sen uso por un período superior a 4 meses e sen xustificación razoada, así como se a asociación adxudicataria non organizase ningunha actividade de dinamización durante o mesmo período de tempo, poderá revogarse a autorización, previa audiencia ao interesado, poderá revogarse a autorización, logo da previa audiencia á persoa interesada. k) A asociación deberá nomear a un representante que será o interlocutor co concello de maneira que canalice todas as comunicacións con este. En caso de estar de baixa por enfermidade ou de vacacións deberán nomear un substituto. Devandito representante deberá comunicar ao persoal municipal asignado a horta calquera incidencia que puidese afectar ao bo funcionamento e finalidade da horta. l) Ao finalizar a actividade, a persoa titular da autorización deberá entregar as chaves e os demais elementos postos á súa disposición para o uso e aproveitamento da horta urbana.12.2. O/a adxudicatario/a da autorización indicada non poderá levar a cabo as seguintes actuacións: a) A cesión ou traspaso da parcela ou da mesa de cultivo a terceiras persoas. b) Modificar a estrutura ou superficie que se cede en orixe ou variar o deslinde efectuado polo Concello, salvo autorización municipal previa presentación de solicitude motivada. c) Deixar na horta ou nos arredores ferramentas ou utensilios ao finalizar a xornada. d) O uso de grellas. e) Usar ferramentas motorizadas, coa finalidade de evitar ruídos na contorna e a terceiras persoas. No caso de necesitar puntualmente a súa utilización, a asociación poderá presentar solicitude motivada de autorización ao concello para a súa valoración. f) A xeración de lume na parcela ou na mesa de cultivo ou arredores. g) A construción de calquera tipo de edificio na parcela ou arredores. h) A ocupación con obras ou instalacións fixas, a instalación de casetas, pozos, alpendres, invernadoiros, caravanas, quioscos, cadeiras, bancos ou calquera tipo de instalación ou elemento. No caso de que a adxudicataria considere indispensable dispoñer de determinados elementos para un mellor aproveitamento, poderá presentar solicitude motivada de autorización ao Servizo de Medio Ambiente para a súa instalación, que se valorará en atención aos obxectivos da presente convocatoria. i) A instalación ou utilización de elementos que deterioren a paisaxe ou o aspecto da contorna. j) A entrada e permanencia de animais domésticos. k) O almacenamento de sustancias perigosas, tóxicas ou combustibles. l) O acceso de vehículos de tracción mecánica salvo excepcións debidamente xustificadas. m) A utilización de calquera produto fitosanitario, salvo remedios naturais autorizados para agricultura ecolóxica.13.–Condicións específicas de cultivo: cultivo ecolóxico.13.1. A agricultura que se desenvolverá será ecolóxica, por iso deberanse respectar os principios e criterios técnicos establecidos pola normativa de agricultura ecolóxica en vigor.13.2. Potenciarase e fomentarase o intercambio e o emprego de sementes autóctonas e especies locais.13.3. Os cultivos desenvolvidos polo/a adxudicatario/a deberán respectar os seguintes requirimentos: a) O uso da horta urbana será exclusivo para o cultivo hortícola, de tubérculos, legumes e flores, así como para plantas aromáticas e/ou medicinais. b) As finalidades dos cultivos serán alimentarias circunscritos ao ámbito do consumo familiar, e queda prohibida a súa posterior venda. c) Poderanse plantar especies hortícolas plurianuais, pero non dará lugar a ningún dereito á extensión do período de duración da autorización concedida. d) Queda expresamente prohibido o cultivo de: – Especies arbustivas e arbóreas. – Especies ornamentais que poidan suscitar riscos para a saúde humana das persoas usuarias do parque. – Plantas transxénicas. – Especies vexetais ou plantas degradantes da terra, do solo e/ou o subsolo. – Especies invasoras. – Plantas psicotrópicas e aquelas prohibidas por Lei.13.4. O/a adxudicatario/a deberá respectar as seguintes especificacións técnicas referidas ao uso de fertilizantes e tratamentos fitosanitarios: a) Os fertilizantes e produtos fitosanitarios non ecolóxicos quedan prohibidos. Tampouco poderán emitir partículas indesexables á atmosfera que lles poidan provocar danos ás demais persoas da contorna, flora e/ou fauna, nin utilizar produtos de limpeza ou outros que contaminen o solo. b) Usaranse remedios naturais contra as pragas e enfermidades, e fertilizarase a terra con fertilizantes ecolóxicos certificados ou con materia orgánica previamente descomposta (compost etc.), en lugar de fertilizantes artificiais. c) A eliminación de malas herbas deberase facer manualmente. d) Quedan expresamente prohibidos: – Todos os fertilizantes orgánicos de sínteses e os compost elaborados con produtos contaminados (pallas, estercos, herbas e fertilizantes orgánicos tratados con pesticidas e herbicidas). – Todos os fertilizantes minerais (nitroxenados, fosfatados, potásicos, magnésicos, cal vivo etc.) obtidos por procedementos químicos. – Insecticidas, funxicidas, acaricidas e outros produtos procedentes da síntese química. – As trampas, redes, cepos, lazos, escopetas, tiradores de goma ou métodos de captura non selectivos para a fauna, así como a colocación de cebos que inclúan sustancias velenosas. Serán admisibles métodos tradicionais e incruentos para espantar as aves, sempre que non teñan un impacto paisaxístico negativo (utilización de plásticos, CDs etc.). En calquera caso, deberán ser informadas as persoas responsables municipais do problema de praga detectado e dos medios que se pretendan empregar para palialo. e) Está autorizada a utilización das seguintes sustancias: – Os fertilizantes procedentes de humus de miñocas, os estercos compostados (entendendo a compostaxe como un proceso de fermentación aeróbiga), fertilizantes verdes e restos de colleitas perfectamente descompostos, así como os compost elaborados a partir de residuos non contaminados. En calquera caso, o fertilizante orgánico deberá estar suficientemente compostado e non se poderá utilizar esterco procedente de deposicións de animais ou persoas. – Os fertilizantes minerais de orixe natural (fosfatos naturais moídos, pos de silíceas, calcarias moídas, dolomitas etc.). – Os funxicidas preparados a base de sustancias naturais minerais, vexetais ou animais (caldo bordelés, caldo borgoñés etc.), así como distintos preparados a base de plantas (maceracións, infusións, decoccións etc.), de acordo coas indicacións facilitadas nas actividades formativas e documentos técnicos de referencia facilitados polo Concello. Estas sustancias só poderán ser empregadas por persoas expresamente autorizadas polo Servizo de Medio Ambiente e que cursasen as actividades formativas organizadas para iso. – Os métodos biolóxicos para o control de herbas competidoras (acolchado, monda manual ou semimanual, cultivo en bancal profundo). 13.5. En relación coa xestión da rega, o/a adxudicatario/a terá prohibido: – Deixar tomas de auga abertas, regar en períodos nos que pola humidade do terreo non sexa necesario, malgastar a auga de rego ou utilizar métodos de rego que provoquen un consumo anormal da auga dispoñible. – A traída de augas desde calquera outro punto que non estea habilitado para iso e que non conte con autorización. – O rego con aspersores ou outros medios que poidan invadir os arredores da horta. As persoas usuarias deberán realizar o rego utilizando regadeiras a partir da toma de auga asignada a horta, salvo que se habilite algún sistema de rega eficiente, como o sistema por goteo. Non se utilizarán mangueiras en ningún caso, agás coa previa autorización municipal.13.6. Para o tratamento adecuado dos residuos, o/a adxudicatario/a cumprirá as seguintes pautas: – As asociacións serán responsables do adecuado estado de limpeza da parcela e para iso deberán depositar os restos orgánicos que non sexan tratados mediante compostaxe nos colectores verdes máis próximos. O resto de residuos non orgánicos depositaranse nos colectores de materia inorgánica máis próximos da vía pública. – Queda expresamente prohibida a queima de restos vexetais ou residuos. – Prohíbese a realización de verteduras ou depósitos de residuos dos restos da roza ou limpeza doa horta, na horta ou na súa contorna, excepto cando estes depósitos estean autorizados e destinados á compostaxe.14.–Responsabilidade dos/as adxudicatarios/as. As persoas adxudicatarias responderán das lesións ou dos danos nos bens ou dereitos que se produzan na parcela e infraestruturas e medios materiais dela, así como tamén os derivados do incumprimento das condicións de uso e prohibicións establecidas na presente convocatoria. Nos casos de deterioro nas instalacións, que non sexa causa do uso diario, deberán repoñer ou restaurar as cousas ao seu estado de orixe. Tamén serán responsables dos danos causados por actos levados a cabo por persoas usuarias das hortas, ligados á súa autorización. En todos estes casos, a Administración, logo da previa audiencia, ordenará a execución da reposición ou reparación dos danos causados ou, no seu defecto, reclamará o aboamento do importe correspondente á dita reposición ou reparación. A persoa adxudicataria será responsable dos posibles prexuízos, lesións ou danos a terceiras persoas, usuarias ou non das outras hortas, causados no exercicio das súas facultades de uso e aproveitamento da parcela, e queda obrigada á correspondente indemnización polos danos ou lesións producidos.15.–Inspeccións municipais. O persoal técnico designado polo concello poderá realizar as actuacións de inspección que considere oportunas sobre as instalacións cedidas. Ademais do persoal técnico, os/as axentes da Policía Local poderán igualmente realizar funcións de inspección e control, en caso de controversias ou incidencias na súa xestión e entre as/os usuarias/os e terceiras persoas.16.–Extinción da autorización. A autorización extinguirase polas seguintes causas: a) Por vencemento do prazo da autorización ou da súa prórroga. b) Mutuo acordo entre as partes. c) Revogación unilateral da autorización. d) Desaparición do ben ou esgotamento do aproveitamento. e) Por resolución xudicial. f) Por renuncia ou desistimento da persoa titular que lle debe ser comunicada ao concello mediante a presentación de escrito no Rexistro Xeral. As persoas que soliciten voluntariamente a renuncia non se incluirán na lista de espera. g) Por extinción da personalidade xurídica da asociación ou entidade adxudicataria. h) Por desafectación do ben.17.–Revogación da autorización. A autorización poderá ser revogada unilateralmente polo Concello da Coruña en calquera momento, e sen máis trámite, por razóns de interese público, sen dereito a indemnización, cando resulten incompatibles coas condicións xerais aprobadas con posterioridade, produzan danos no dominio público, impidan a súa utilización para actividades de maior interese público ou menoscaben o uso xeral. Ademais, son causas de revogación as seguintes: a) O incumprimento reiterado e apercibido en máis de tres ocasiones polos responsables municipais designados para o efecto relativo ás normas de uso e de cultivos, obrigacións e prohibicións. b) A falta de uso e/ou de actividades de dinamización por un período continuado de catro meses. c) Non destinar a parcela ao cultivo agrícola ecolóxico. O procedemento para a revogación da autorización, nos tres casos contemplados anteriormente, iniciarase mediante acto no que se expoñerán os feitos e fundamentos de dereito, que será notificado á asociación adxudicataria, concedéndolle un prazo de 15 días hábiles para presentar alegacións. Unha vez tomadas en consideración as alegacións presentadas, resolverase definitivamente o expediente. ANEXO I.–DECLARACIÓN RESPONSABLE/SOLICITUDE «D./D.ª _________________________, con domicilio para notificacións en _____________, r/ _____________________, núm. ___, con DNI núm. ___________, e núm. teléfono __________________ no nome e representación de _______________________________________ DECLARO RESPONSABLEMENTE ante o Concello da Coruña: – Que a entidade á que represento é unha asociación legalmente constituída e sen ánimo de lucro. – Que a entidade á que represento ten a súa sede social ou delegación no termo municipal da Coruña e que ten un carácter social, pedagóxico, terapéutico ou ambiental. – Que a entidade á que represento non ten débedas tributarias en período executivo co Concello da Coruña nin con outras Administracións Públicas. – Que a entidade á que represento acepta integramente as cláusulas establecidas na convocatoria de autorizacións para o uso das hortas urbanas. – Que achego a seguinte documentación:  DNI do representante legal da asociación  Acreditación da condición de representante legal da asociación  Copia dos estatutos da entidade  Memoria explicativa do proxecto social, pedagóxico, terapéutico ou ambiental para desenvolver, cunha extensión non superior a 15 páxinas na súa parte escrita (letra Arial, entreliñado sinxelo) E SOLICITO: – Concorrer á convocatoria para o outorgamento de autorizacións para o uso das hortas urbanas no parque de Oza e no parque de IVAN ALFONSO BEREICUA AMARILLA. – A autorización de uso sobre:  Parque de Oza  Parque de Carlos Casares ____________, ___ de ________ de 2021. Sinatura Asdo.: _________________». A Coruña, 16 de decembro de 2020. O director de Área de Medio Ambiente Jesús Fernández Díez